Draf tuin se indringers só kaf | Netwerk24
Draf tuin se indringers só kaf
Deur Anna Celliers 03 Maart 2018 00:01
Pampasgras se wuiwende blompluime veroorsaak erge ongemaak in mense se neuse en oë.
Het jy plante in jou tuin wat as indringerspesies gelys word? Koop of verkoop jy dié plante onwettig?
Het jy geweet dat daar plante is waarop handelsbeperkings geplaas is? Die amptelike onkruid-en-indringerlys is redelik omvattend en ons het verlede week gekyk hoe die plante gekategoriseer word en na van die spesies wat in die kategorieë val.
Hier is nog 'n paar spesies wat gereeld in huistuine raakgesien word:
Pampasgras (Cortaderia selloana en C. jubata)
Vroeër is dié reuse-grasse op mynhope geplant om hulle te stabiliseer, maar hulle was ook die lieflingplante van tuiniers wat grasagtige "fokusplante" wou hê in 'n era waar die keuse daarvan maar ietwat beperk was. Fanatiese blommerangskikkers het hulle ook aangeplant vir hul lang, veeragtige pluime.
Die plante word reusagtige polle wat ondersteun word deur groot ondergrondse wortelstelsels, wat dit uiters moeilik maak om hulle uit te wis. Dis hoegenaamd nie 'n maklike plant om meganies te verwyder nie, aangesien die terugkurwende smal blare uiters skerp rande het wat gou bloed trek.
Die silwerwit tot pienkerige blompluime is ewe geniepsig en veroorsaak erge allergieë en irritasie van die asemhalingstelsel.
Herhaalde toedienings van 'n sistemiese onkruiddoder kan uiteindelik die hele plant uitwis. Alle dele daarvan moet verwyder en verbrand of baie diep begrawe word.
Siergrasse in die Pennisetum-genus is natuurlik steeds gesogte tuinplante, maar dis die steriele moderne hibriede wat nie skade aanrig nie, so moenie almal voor die voet verdoem nie.
Dis die spesies P. setaceum en P. villosum wat so graag langs versteurde areas en langs die paaie voorkom wat indringers is.
Baie van hulle groei ook in tuine en op sypaadjies. Die polvormende grassoorte met hul dun halms en stekelrige pluime in roomwit, pienk of pers pluime kan beheer word met onkruiddoder.
Die luisboom is een van die mees gehate indringers en kan maklik beheer word as die wil daar is.
Luisboom (Solanum mauritianum)
In die genus Solanum is daar eweneens tuinhibriede wat met 'n geruste hart geplant kan word en 'n struik soos die kiesieblaar (Solanum rantonnetii) met sy persblou blomme is baie gewild.
Maar die luisboom, wat 'n groot struik of klein boompie is met groot viltagtige blare en klein trossies pers blomtrosse op die groeipunte van sytakke gevolg deur geel bessies, is 'n uiters gevaarlike kalant.
Saailinge van hierdie spesie dring doodeenvoudig oral in en sal selfs in 'n stroom groei. Saadvretende voëls blyk baie lief te wees vir die vruggies (as dit nog groen is, is dit giftig!) en dis dalk hoekom dié pesplant so verstrekkend indring oor die land heen.
Dis maklik om beheer toe te pas deur opkomende saailinge uit te pluk en ouer plante terug te sny en met 'n breëspektrum-onkruiddoder te behandel en ook op te volg daarmee totdat die plante vrek is.
Bron: Random Harvest Indigenous Nursery, randomharvest.co.za. Meer inligting: environment. gov.za en invasives.org.za.